Оццу шарахь Соьлжа-ГIаларчу Iилманан-талламан институте (ГрозНИИ) балха хIутту къона Iилманча. Дика вовшахтохархо а, бахаман куьйгалхо а, Iилманча а, юкъараллин деятель а санна, кхиаран дика пхьалгIа хилира Саламбекана институтах. Лакхара Iилманан белхахо, секторан заведующи, отделан куьйгалхо, директоран заместитель – атта дацара оцу хIора тIегIанах вала. Шен хьацарца, доьналлица, хьекъалца яккха езаш яра и хIора ирхе. Кхуо кхиамца ехира и ирхенаш, Iилманан гуонашлахь сий-лараме а кхечира. Балхара юкъах ца волуш, 1981-чу шарахь Саламбека чIагIйира химин Iилманийн докторан диссертаци.